Produktionskøkkenet i Rebild Kommune har modtaget Danske Erhvervsskoler og Gymnasiers Efteruddannelsespris 2017.

Rebild Kommunes produktionskøkken - kostforplejningsenheden - har modtaget Danske Erhvervskoler og Gymnasiers Efteruddannelsespris 2017. Det skriver Rebild Kommune i en pressemeddelelse. De modtager prisen for for deres kursusforløb for medarbejderne i produktionskøkkenet og modtagekøkkenerne på de ti plejecentre. Kurset er en del af Rebild Kommunes og Center Pleje og Omsorg kvalitetsløft af hele kost-forplejningsområdet for kommunens ældre gennem projektet "Det Gode Måltid". - Et godt måltid er andet og mere end blot at få noget at spise. Vi vil gerne skabe en måltidskultur omkring de ældre, hvor fokus er på frisk, veltillavet mad af høj kvalitet, som serveres i en hyggelig atmosfære med individuelle hensyn til den enkelte beboer, siger leder af produktionskøkkenet Brian Pedersen, som har stået i spidsen for at udvikle kurset.